b'\n_START_ARTICLE_\nGrov nattfiol\n_START_SECTION_\nUtseende\n_START_PARAGRAPH_\nGrov nattfiol blir 20-60 cm h\xc3\xb8y og har en klase med hvite eller svakt gulhvite blomster. Den har som regel to store eggformede blad som er festet til stengelen ved rota. Grov nattfiol er sv\xc3\xa6rt lik nattfiol, men er noe grovere i de fleste trekk og det ene av de to bladene er ofte st\xc3\xb8rre end det andre. Grov nattfiol er ogs\xc3\xa5 tilpasset pollinering ved hjelp av nattsvermere og har like lang nektarspore som sin slektning._NEWLINE_De to artene vokser ogs\xc3\xa5 gjerne p\xc3\xa5 samme type habitat og kan ofte finnes p\xc3\xa5 samme lokalitet. Den beste skillekarakteren er at polliniene i blomstene er skr\xc3\xa5stilte hos grov nattfiol og parallelle hos vanlig nattfiol. Begge artene er kjent for \xc3\xa5 ha god blomsterlukt, men dette varierer fra plante til plante.\n_START_SECTION_\nForekomster i Norge\n_START_PARAGRAPH_\nUtbredelsesmessig er grov nattfiol mer kystbundet enn nattfiol. Den g\xc3\xa5r s\xc3\xa5 vidt inn til Mj\xc3\xb8sa, men ellers holder den seg til kyst- og fjordstr\xc3\xb8kene nord til Nord-Tr\xc3\xb8ndelag. Grov nattfiol vil gjerne ha litt mer n\xc3\xa6ringsrik skog enn nattfiol, og i tillegg g\xc3\xa5r den nesten ikke s\xc3\xa5 langt opp i h\xc3\xb8yden. Den norske h\xc3\xb8ydegrensen for grov nattfiol er 530 meter over havet.\n_START_SECTION_\nSystematisk navn\n_START_PARAGRAPH_\nSiste utgave av "Lids flora" velger \xc3\xa5 bruke navnet P. montana (F.W.Schmidt) Rchb.f. istedenfor det vanligere P. chlorantha (Custer) Rchb. Dette angivelig p\xc3\xa5 grunn av prioritet. B\xc3\xa5de Kew og Missouri anser imidlertid dette for \xc3\xa5 v\xc3\xa6re et synonym for det tidligere P. chlorantha.'